《次韵蒋夔寒夜见过》
宋代·苏辙

都城广大漫如天，旅人骚屑谁与欢。
北风号怒屋无瓦，夜气凝冽冰生盘。
雪声旋下白玉片，灯花暗结丹砂丸。
叩门剥啄惊客至，吹火仓卒怜君寒。
明时未省朋遗弃，高论自笑终汗漫。
识君太学嗟岁久，至今客舍犹泥蟠。
正如憔悴入笼鹤，坐见摧落凌风翰。
明朝尚肯过吾饮，有酒不尽行将酸。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。